REGOLAMENT TAL-KUMMISSJONI (KE) Nru 699/2006
tal-5 ta' Mejju 2006
li jemenda l-Anness I tar-Regolament tal-Kunsill (KEE) Nru 2092/91 fir-rigward tal-kundizzjonijiet għal aċċess għat-tjur li jinżammu fi spazji fl-arja aperta
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2092/91 tal-24 ta’ Ġunju 1991 dwar il-produzzjoni organika tal-prodotti agrikoli u indikazzjonijiet li jirreferu għalihom għal prodotti agrikoli u oġġetti tal-ikel (1), u b’mod partikolari it-tieni inċiż tal-Artikolu 13 tiegħu,
Billi:
(1)
Skont il-prinċipji tal-metodu ta’ produzzjoni tal-biedja organika, l-annimal għandu jkollhom l-aċċess għall-ispazju miftuħ jew art fejn jirgħu, kulmeta l-kundizzjonijiet tat-temp ikunu jippermettu.
(2)
Ir-regoli attwali dwar il-produzzjoni organika jipprevedu li ssir eċċezzjoni għall-mammiferi għal dan il-prinċipju fejn il-ħtiġiet Komunitarji jew nazzjonali marbuta ma’ problemi speċifiċi ta' saħħet l-annimali jipprevjenu l-aċċess minn dawn l-annimali għal żoni fil-beraħ. Madanakollu, mhi prevista l-ebda eċċezzjoni għat-tjur organiku.
(3)
Fid-dawl tat-tħassib attwali dwar l-imxija tal-influenza avjarja, hu neċċessarju li jitqiesu l-miżuri ta’ prekawzjoni li jkunu jeħtieġu li t-tjur jinqaflu ġewwa. Biex l-affarijiet ikunu koerenti u ċari u sabiex ikun hemm garanzija ta’ kontinwità fis-sistema organika għall-produzzjoni tat-tjur, hu wkoll neċessarju li l-produtturi jkunu jistgħu jżommu t-tjur ġewwa mingħajr ma jitilfu l-istatus organiku, fejn ir-restrizzjonijiet, inklużi r-restrizzjonijiet veterinarji, li jsiru abbażi tal-liġi Komunitarja bl-iskop li tipproteġi s-saħħa pubblika jew tal-annimali, ma jħallux lit-tjur milli jimirħu jew jirgħu fil-beraħ.
(4)
Ir-restrizzjoni għall-aċċess apert biex it-tjur li kienu mdorrija jinżammu fl-ispazji tal-arja aperta b’mod permanenti tista’ tikkomprometti l-benessri tagħhom. Sabiex jitnaqqas l-impatt għal dawn il-miżuri l-annimali għandhom ikollhom aċċess għal kwantità suffiċjenti ta’ ikel li jkun fih il-fibra u materjal xieraq biex kull tajra tkun tista' tiekol il-fibra, tkun tista' tħokk u wkoll titfarfar fit-trab skont il-ħtieġa.
(5)
Ir-Regolament (KEE) Nru 2092/91 għandu għaldaqstant ikun emendat.
(6)
Hemm ħtieġa urġenti għall-miżuri pprovduti f’dan ir-Regolament, meta jiġi kkunsidrat li diġà qed jiġu applikati r-restrizzjonijiet f’ċerti Stati Membri. Għalhekk dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
(7)
Il-miżuri pprovduti f’dan ir-Regolament huma skont l-opinjoni tal-Kumitat imwaqqaf mill-Artikolu 14 tar-Regolament (KEE) Nru 2092/91,
ADOTTAT DAN IR-REGOLAMENT:
Artikolu 1
Fil-Parti B tar-Regolament (KEE) Nru 2092/91 jiġi miżjud il-punt segwenti 8.4.7.
“8.4.7.
Minkejja d-dispożizzjonijiet stipulati fil-punti 8.4.2 u 8.4.5, it-tjur jistgħu jinżammu ġewwa fejn ir-restrizzjonijiet, inklużi r-restrizzjonijiet veterinarji, li jsiru abbażi tal-liġi Komunitarja bl-iskop li tipproteġi s-saħħa pubblika jew dik tal-annimali, jipprevjenu jew jirristrinġu l-aċċess biex it-tjur jinżammu fl-ispazji tal-arja aperta.
It-tjur li jinżammu ġewwa għandhom b’mod permanenti jkollhom aċċess għall-kwantitajiet suffiċjenti ta’ ikel bil-fibra u materjal xieraq sabiex jiġu ssodisfatti l-ħtiġiet etoloġiċi tat-tjur.
Sal-15 ta’ Ottubru 2006 il-Kummissjoni għandha teżamina l-applikazzjoni ta’ dan il-paragrafu fir-rigward tal-ħtiġiet għall-benessri tal-annimali.”
Artikolu 2
Din id-Direttiva għandha tidħol fis-seħħ fil-ġurnata tal-pubblikazzjoni tagħha f'Il-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri.
Magħmul fi Brussel, 5 ta' Mejju 2006.